ΝΕΟΕΛΛΗΝΙΚΗ ΓΛΩΣΣΑ Β΄ ΓΥΜΝΑΣΙΟΥ

**Συνέχεια στην επανάληψή μας.**

Ας θυμηθούμε πρώτα

ΥΠΟΚΕΙΜΕΝΟ

* Το υποκείμενο μπορεί να είναι ουσιαστικό, αντωνυμία ή οποιαδήποτε άλλη λέξη (επίθετο, μετοχή, άκλιτη λέξη κτλ.) ή πρόταση, με άρθρο ή χωρίς άρθρο. Για να βρούμε το υποκείμενο του ρήματος ρωτάμε ποιος/ποιοι, ποια/ποιες, ποιο/ποια + ρήμα. Πχ. Ο Κώστας παίζει ήσυχα και ωραία. Ποιος παίζει; Ο Κώστας (επομένως «ο Κώστας» είναι το υποκείμενο )
* Το υποκείμενο παραλείπεται συχνά όταν είναι: α΄ ή β΄ πρόσωπο (και δε δίνεται έμφαση σε αυτό). Στο γ΄ πρόσωπο συνήθως παραλείπεται:   
  •όταν εννοείται εύκολα από τα συμφραζόμενα, •όταν είναι μια γενική έννοια (π.χ. *οι άνθρωποι*),  
  • όταν μόνο ένα υποκείμενο μπορεί να εννοηθεί (π.χ*. στις αρχές του 20ού αιώνα εφηύραν το τηλέφωνο, τον ασύρματο, τον κινηματογράφο*, υποκείμενο: *οι εφευρέτες*)  
  • όταν το ρήμα δείχνει κάποιο φυσικό φαινόμενο.
* Το ρήμα συμφωνεί με το υποκείμενό του σε πρόσωπο και αριθμό.
* Όταν υπάρχουν περισσότερα από ένα υποκείμενα, το ρήμα μπαίνει σε πληθυντικό αριθμό και στο επικρατέστερο πρόσωπο (το α΄ είναι επικρατέστερο του β΄ και το β΄ του γ΄).
* Τα απρόσωπα ρήματα και οι απρόσωπες εκφράσεις έχουν ως υποκείμενο μια ολόκληρη πρόταση (με το *ότι*  ή με το *να*).

**Ας προχωρήσουμε τώρα στην εφαρμογή**

**Α. Στις παρακάτω προτάσεις να βρεις το υποκείμενο των ρημάτων που είναι γραμμένα με έντονα γράμματα. (Σημειώστε τη σωστή απάντηση.)** Και μη ξεχνάς ότι για να βρούμε το υποκείμενο του ρήματος ρωτάμε ποιος/ποιοι, ποια/ποιες, ποιο/ποια + ρήμα

**1**. **Δεν** **επιτρέπεται** να καπνίζετε

1) εσύ, 2) εσείς, 3) να καπνίζετε

**2**. Μου **φαίνεται** ότι δε θα έρθει κανένας.

1) μου, 2) κανένας, 3) ότι δε έρθει κανένας

**3**. Πότε **θα ανακοινωθούν** τα αποτελέσματα των εξετάσεων;

1) τα αποτελέσματα, 2) τα αποτελέσματα των εξετάσεων, 3) εσείς

**4**. **Είναι** **βέβαιο** ότι δε βλέπει τίποτα.

1) αυτό, 2) εσείς, 3) ότι δε βλέπει τίποτα

**5**. **Θα γυρίσουμε** στο σπίτι μόλις τελειώσει η ταινία.

1) μόλις τελειώσει η ταινία, 2) εμείς, 3) η ταινία

**6**. **Πήγαινε** να φέρεις το μαχαίρι από την κουζίνα.

1) εσύ, 2) να φέρεις το μαχαίρι, 3) το μαχαίρι

**7**. Όσο και να γκρινιάζεις **δε θα** σου **αγοράσω** τίποτα.

1) Όσο και να γκρινιάζεις, 2) εγώ, 3) εσύ

**8**. Μετά από αυτά **βγήκαμε** εμείς οι φταίχτες.

1) αυτά, 2) εμείς, 3) οι φταίχτες

**9**. Παιδιά, τι ώρα **θα σχολάσετε** σήμερα;

1) παιδιά, 2) ώρα, 3) εσείς

**10**. Πάμε να φύγουμε, γιατί δεν πρόκειται **να έρθουν**.

1) αυτοί, 2) να φύγουμε, 3) δεν πρόκειται

**Β. Να συμπληρώσετε τον πίνακα με το υποκείμενο του υπογραμμισμένου ρήματος και το είδος του (ουσιαστικό, αντωνυμία, επίθετο, μετοχή, άκλιτη λέξη με άρθρο, πρόταση).**

1. Ο Γιάννης κολυμπάει μέσα στη λίμνη.

2. Ανακοινώθηκε ότι το καράβι βουλιάζει.

3. Κάποιος πήρε τα κλειδιά μου από το τραπέζι.

4. Οι καλοί αμείβονται.

5. Οι εργαζόμενοι κάνουν απεργία.

6. Το αύριο είναι άγνωστο.

7. Ο Μάριος σε πήρε τηλέφωνο από το γραφείο.

8. Εμείς θα φύγουμε το συντομότερο.

|  |  |
| --- | --- |
| ΥΠΟΚΕΙΜΕΝΟ | ΕΙΔΟΣ |
|  |  |
|  |  |
|  |  |
|  |  |
|  |  |
|  |  |
|  |  |
|  |  |

Σημ. : Οι απαντήσεις σας να αποσταλούν στο e-mail [mariapapadakis02@gmail.com](mailto:mariapapadakis02@gmail.com) είτε με τη μορφή word είτε ως φωτογραφία.